L'alcalde de Sagunt ha traslladat al Consell Valencià de Cultura la situació del patrimoni industrial i històric de la ciutat
02 de febrer 2018

![](/media/v50owaoz/97-img_7671_cuerpo.jpg)  
  

L'alcalde de Sagunt, Quico Fernández, es va reunir ahir al matí amb el Consell Valencià de Cultura, òrgan assessor de la Generalitat en matèria cultural i patrimonial, i va aprofitar per a traslladar al seu president, Santiago Grisolià, i al seu secretari, Jesús Huguet, la situació i necessitats de diversos elements patrimonials de la ciutat, com el Castell, el Teatre, el Grau Vell i el conjunt del patrimoni industrial, amb l'objectiu que este Consell **“prenga bona nota i trasllade la nostra preocupació als principals responsables”.**

Quico Fernández ha explicat que **“els hem informat de tot el que l'Ajuntament ha fet dins de les seues competències, però al mateix temps els hem alertat de l'estat d'abandonament en què està part del nostre patrimoni que no és de titularitat municipal, sinó de titularitat estatal i autonòmica”.** Quant al Castell, l'alcalde els va traslladar que **“no pot estar abandonat com està ara. Falta una implicació per part de la Generalitat en la funció de les seues competències: en el centre de visitants, en allò referent a les mesures de seguretat de tot el conjunt i en la gestió d'itineraris, que és urgent perquè fins ara l'actuació ha sigut pràcticament nul·la”.** Sobre el Teatre Romà, Fernández va recordar que existix una sentència que **“s'ha d'executar i que suposa unes inversions que tampoc s'estan fent i que devaluen l'estat del Teatre i la seua funcionalitat”.**

El Grau Vell també és **“un altre element molt preocupant. Els hem explicat com des de l'Ajuntament hem intentat buscar una solució, a pesar de no ser els propietaris ni els titulars, i com ens estem trobant una sèrie d'obstacles per part de la Demarcació de Costes i per part de qui, en definitiva, són els responsables de l'estat d'abandó del Grau Vell”.** Fernández ha afegit que el Consell Valencià de Cultura es va mostrar **“sorprés, perquè és paradoxal que l'Ajuntament vulga rehabilitar este patrimoni amb els seus propis recursos i els que haurien d'invertir els diners no solament no els invertixen, sinó que a més estan obstaculitzant”.** Els membres d’este Consell, que va ser el que va proporcionar l'informe perquè el Grau Vell fóra declarat Bé d'Interès Cultural, traslladaran esta preocupació als responsables, segons ha indicat l'alcalde.

Pel que fa al patrimoni industrial, Fernández ha explicat que este **“no té una figura de protecció adequada, de fet, no en té cap pràcticament”** i ha destacat que **“necessitem el suport del Consell Valencià de Cultura”** per a aconseguir-la. En esta línia, ha apuntat que hi haurà una reunió amb la Conselleria per a treballar en este tema de manera conjunta. També ha afirmat que ja es va parlar d’este assumpte en l'última sessió del Consell Assessor de Patrimoni de la Humanitat, ja que es tracta d’una cosa **“important, més encara quan ja hem sol·licitat l'adhesió a la Ruta Europea del Patrimoni Industrial”.**

En la reunió, Fernández també ha volgut agrair al Consell Valencià de Cultura **“el seu suport a la candidatura de Sagunt com a Patrimoni de la Humanitat, al projecte de Capital Valenciana de la Romanització i al de Segell Europeu”.** A més, l'alcalde els ha informat de totes les activitats que s'estan celebrant en la ciutat al voltant d'estes iniciatives **“amb una grandíssima participació”**, i ha destacat que el de Patrimoni de la Humanitat**, “més que un projecte institucional i polític, es tracta d'un projecte de tota la ciutat, que forma part d'una estratègia social perquè este municipi, que moltes vegades té tensions centrífugues, puga caminar en una mateixa direcció, perquè açò és el que al final va a beneficiar a totes les persones”.**

En la reunió es va destacar també que Sagunt ja ha aconseguit ser Capital Valenciana de la Romanització, adherir-se a diferents rutes de caràcter tant europeu com regional i, a més, ha sigut declarada Capital Cultural Valenciana 2018-2019. En açò, el Consell Valencià de Cultura **“ha sigut un element fonamental”**, apuntava l'alcalde.

Finalment, per a Fernández, la reunió ha sigut **“molt positiva, ja que ells han sabut de primera mà com va el procés de Patrimoni de la Humanitat, en el qual ells han tingut un paper destacat i, d'altra banda, han sigut coneixedors de la situació del nostre patrimoni”.​**

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-ha-traslladat-al-consell-valencia-de-cultura-la-situacio-del-patrimoni-industrial-i-historic-de-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-ha-traslladat-al-consell-valencia-de-cultura-la-situacio-del-patrimoni-industrial-i-historic-de-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-ha-traslladat-al-consell-valencia-de-cultura-la-situacio-del-patrimoni-industrial-i-historic-de-la-ciutat/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-ha-traslladat-al-consell-valencia-de-cultura-la-situacio-del-patrimoni-industrial-i-historic-de-la-ciutat/)